**HANDLINGSPLAN**

**MOT**

**MOBBING**

**MULDVARPEN BARNEAHGE**

****

**«DET DU TROR OM MEG,**

**SLIK DU ER MOT MEG,**

**HVORDAN DU SER PÅ MEG,**

**SLIK BLIR JEG»**

**(M. Jennes)**

**Innholdsfortegnelse:**

1. **Hovedmål**
2. **Mobbing i barnehagen**
3. **Hvordan oppdage mobbing i barnehagen**
4. **Forebyggende arbeid mot mobbing i barnehagen**
5. **Konkrete tiltak mot mobbing i barnehagen**
	1. **Involverte barn**
	2. **De voksne i barnehagen**
	3. **Foreldre / foresatte til involverte barn**
6. **Være sammen**
7. **Litteraturliste**
	1. **Barnebøker**
	2. **Faglitteratur**

**Skjema:**

1. **Forpliktende tiltaksplan**
2. **Mal for referat fra møte vedrørende mobbing i barnehagen**

**1. Hovedmål**

**Muldvarpen barnehage har nulltoleranse mot mobbing.**

**2. Mobbing i barnehagen**

Negative handlinger som faller inn under mobbebegrepet, har en sterk stressende og negativ atferd på barn i tidlig alder. Vi vet at små barns sosiale, emosjonelle og kognitive utvikling står i sammenheng med relasjonelle erfaringer (Stern, 2006). Barnehagens betydning for denne utviklingen er essensiell. Gode erfaringer gjennom trygge relasjoner styrker selvbildet, øker trivsel og gir en positiv utvikling. Negative erfaringer skaper utrygge barn som må finne sin måte å mestre hverdagen på. Noen barn utagerer, mens andre barn trekker seg tilbake fra det sosiale samspillet. Det betyr at det å arbeide mot mobbing i barnehagen kan være med på å forebygge atferdsvansker. Det er også en klar sammenheng mellom atferdsvansker og psykisk helse hos barn og unge.

Tidlig innsats er viktig for å motvirke utviklingen av problematferd som diskriminering og mobbing.

**Definisjon**:”NEGATIV ATFERD SOM GJENTAS OG FOREGÅR OVER EN VISS TID I ET FORHOLD SOM ER PREGET AV UBALANSE I STYRKEFORHOLDET MELLOM PARTENE.”

I barnehagen kan dette gjøre seg gjeldende i at barn blir stengt ute av leken, blir ikke akseptert, får negative kommentarer, blir dominert, undertrykt, truet, herset med, hånt, krenket, latterliggjort og manipulert.”

Mobbing forutsetter et ujevnt maktforhold hvor enkelte barn systematisk plages og fornedres av andre.

Det er viktig å skille mellom konflikter og enkelte tilfeller av for eksempel slåssing og utestenging. Dette kan være eksempler på et likeverdig styrkeforhold der to fysisk eller psykisk like sterke personer er involvert i en konflikt.

Mobbing er en sosial prosess som involverer ikke bare mobber og offer, men hele gruppa som disse er en del av. Deltakerne forstås ikke som spesielt onde eller aggressive, men usikkerhet om tilhørighet til gruppa kan utløse handlinger som ekskluderer noen fra fellesskapet. Slike handlinger kan defineres som krenkelser.

Hensikten er ikke å gjøre andre vondt, men å sikre sin egen tilhørighet i gruppa. Hva som aksepteres kan variere fra gruppe til gruppe, og mobbing kan oppstå dersom det er en lav toleransekultur i gruppa.

Mobbing handler om gruppemedlemmers manglende toleranse for ulikheter enn at de er aggressive, svake eller passive.

Det virker mot sin hensikt å fokusere på barns mangler eller personlighetstrekk. Man bør flytte fokus fra det enkelte individ som bærer av et problem og istedenfor rette blikket mot de sammenhenger barnet befinner seg i.

Det å skille mellom mobbing og konflikter er viktig fordi konflikter ofte løses ved å mekle og skape fred mellom partene.

Mobbing MÅ derimot løses ved å vise at handlingen er uakseptabel.

Det kalles NULLTOLERANSE.

I alle mobbesituasjoner utløses en rekke følelser i enkeltindividet. Det er følelser som:

* Bor i kroppen
* Har ingen kalender
* Har ingen direkte forbindelser til fornuft. Jo yngre barnet er, jo mindre erfaring med å finne strategier for å ta i bruk fornuft.
* Er individets egen eiendom.

For å kunne håndtere egne følelser som glede, sinne, sorg, lyst og redsel må omgivelsene rundt sørge for at barnet blir:

* Sett
* Hørt
* Tatt imot
* Forstått
* Respektert

**3. Hvordan oppdage mobbing i barnehagen**

Man kan skille mellom direkte og indirekte mobbing.

Direkte mobbing: (fysisk og verbal)

* Dytting, slag, kloring, biting
* Erting, latterliggjøring og ydmyke
* Aggresjon mot ting som tilhører offeret
* Handlinger som ødelegger for offeret uten at noe blir fysisk ødelagt
* Barn som stadig blir utsatt for skremsel og blir forfulgt, samtidig som det har vanskelig med å forsvare seg.

Indirekte mobbing:

* Sosialt ekskludert og utestengt fra gruppa
* Plaging uten synlige og åpne angrep
* Handlinger karakterisert av tvang
* Barn som stadig avvises i lek, ord, erting, gester, grimaser og utestenging

Mobbing kan være vanskelig å oppdage. Det er ingen sikre og klare tegn på at mobbing foregår. Plutselige og store forandringer i et barns atferd er imidlertid et viktig tegn:

* Vil ikke gå i barnehagen
* Nekter å fortelle hva som er galt
* Blir lett oppfarende, sint eller aggressiv
* Plager yngre barn eller søsken
* Mister selvtillit
* Gråter seg i søvn eller har mareritt
* Endrer sovemønster – eller spisevaner

Observasjon som virkemiddel for å oppdage mobbing er nødvendig. De voksne i barnehagen må ha en observerende væremåte ved å være aktivt tilstede med alle sanser, legge merke til de små ting og være der som bara er.

En må se, tolke og forstå barnets atferd som noe mer enn et individuelt problem hos barnet som en egenskap, et personlighetstrekk eller en vanske. Vi må ha et perspektiv der utenforliggende faktorer som barnehagens miljø, relasjoner og hjemmesituasjoner er sentrale faktorer for å forstå barnets atferd.

Uavhengig av om barnet viser innagerende eller utagerende atferd, trenger barnet støtte fra en voksen når relasjonene utfordres.

**4. Forebyggende arbeid mot mobbing i barnehagen**

Tidlig og systematisk styrking av barns **sosiale kompetanse** fører til at barn får viktig kunnskap om seg selv, hvordan de knytter kontakter på en positiv måte og hvordan de skal forholde seg til andre.

Modne, kompetente voksne, det vil si **trygge voksne**, bevisst på egne kvaliteter og som selv er sosialt kompetente.

De voksne må ha gode **kunnskaper om barns utvikling** og hva en selv må gjøre for å hjelpe og støtte barn i denne utviklingen.

For å mestre dette må den voksne jobbe frem mot å være:

* Konkret
* Utvise NULL TOLERANSE i forhold til uakseptabel atferd
* Utøver stabile konsekvenser og fremstår som forutsigbar
* En som vet at kroppsspråk og verbalt språk henger sammen
* En som kan snakke et barnlig språk (ironi bør i stor grad unngås)
* Er konsekvent
* Ser sammenheng mellom teori og praksis
* Er våken og oppmerksom
* En som reflekterer over egen praksis og på hvordan egne valg påvirker arbeidet med barna
* En som velger å ha en positiv innstilling
* Fokus på barnets sterke sider
* En som bruker all sin erfaring, både formell og erfaringsbasert
* En som prioriterer observasjon i det daglige
* En som er interessert i å lære og som er motivert
* Ser og hører barna og som deretter kan bekrefte og anerkjenne
* En som ser barnas behov og har tid og fang
* En som evner å se flere sider og er empatisk
* En som kan akseptere følelser i praksis, og veileder istedenfor å kritisere

Den viktigste innsatsen for å motvirke mobbing, er å skape et trygt og godt miljø med et aksepterende miljø med et godt og åpent foreldresamarbeid.

**5. Konkrete tiltak mot mobbing i barnehagen**

Arbeidet mot mobbing handler først og fremst om den tydelige voksne med et varmt hjerte og et klart hode. I hjertet ligger anerkjennelsen, holdningene og forståelsen for barn. I hodet ligger kunnskaper med direkte linje til hjertet som skal føre til konkretet handlinger som forebygger og stopper mobbing.

**5.1 Involverte barn**

* Definer barna som er involverte i mobbeepisoden(e).
* Beskriv hva du har sett av hendelsen, og vær tydelig på at det er uakseptabel atferd.

Hvis voksne ikke reagerer legaliserer vi mobbing.

* Bekreft barnet POSITIVT når det sier fra om at andre eller det selv blir plaget.
* Styrk det barnet ER og ta avstand fra hva det GJØR - ANERKJENNENDE KOMMUNIKASJON.
* Rett barnets oppmerksomhet mot hvordan den andre har det. Den voksne forklarer, dersom det ikke er tydelig for barnet.
* Understrek at det er det barnet har gjort som gjør at den andre er lei seg.
* Forvent at barnet prøver å gjøre det godt igjen, for eksempel ved å gjøre en positiv handling.
* Forklar de andre barna at vi har nulltoleranse på uakseptabel atferd.

**5.2 De voksne i barnehagen**

* Informere om / drøfte enkeltepisoder på møtepunkter i barnehagen.
* Sikre at alle ansatte til enhver tid vet hva som er den voksnes ansvar i forhold til holdning og handling når det skjer krenkelser.
* Etablere en kultur der det forventes at ansatte sier fra når barn krenker barn, og der voksne er med på å opprettholde mobbing, ved å ignorere og / eller favorisere barn.
* Etablere en kultur der konflikter og konfliktløsning sees som en naturlig og viktig del av barnehagens liv, der voksne har et bevisst forhold til hvordan og når det er nødvendig med støtte fra voksne.
* Drøfte / kartlegge med særskilt fokus på hvilke barn som blir sett av voksne og hvilke som ikke blir det.
* Etablere en kultur for refleksjon og åpenhet omkring voksenrollen, om lekens og humorens betydning i barnehagen som forebygging mot mobbing.
* Nærmeste leder veileder voksne som er / var involvert.
* Evaluere praksis slik at de voksne alltid er underveis mot en mobbefri barnehage.

**5.3 Foreldre/foresatte til involverte barn**

* Separate samtaler med foresatte til involverte barn hvor personalet kan ha disse punktene som ledetråd:
* Forklare grunnen til møtet
* Etterspørre hva foreldrene vet om den aktuelle hendelsen
* Beskrive det som hendte ut i fra den/de voksnes tolkning av hendelsen og barnas opplevelse av episoden (det krever at den voksne har samarbeidet med de involverte barna og fått de ulike perspektivene).
* Markerer at barnehagen og foresatte har et felles ansvar overfor de involverte barna.
* Avklar hva som skal gjøres videre og hvem som skal gjøre hva.
* Skrive referat og tiltaksplan.
* Avtale eventuelt nytt møte.
* Ta kontakt med HIPPT, helsesøster eller annen ekspertise ved behov for ekstra hjelp og hjelp/støtte.

**Være sammen**

Muldvarpen barnehage skal bli en ”VÆRE SAMMEN"-barnehage.

”VÆRE SAMMEN" handler om kompetanseutvikling i barnehagen.

Målet er å heve kompetansen til alle ansatte i barnehagen, slik at kvaliteten i det daglige arbeidet med barna styrkes. I dette arbeidet er det et sterkt fokus på implementeringsarbeid, som omhandler hvordan barnehagen tar teorien i bruk.

**Fem kjernekomponenter i prosjektet**

1. Autoritative voksne (relasjonsbygging)
2. Tidlig innsats
3. Håndtering av utfordrende atferd
4. Kommunikasjon og perspektivtaking
5. Organisasjonsutvikling, innovasjon og implementering

Den autoritative voksenstilen er et grunnleggende prinsipp i VÆRE SAMMEN. Det betyr at denne voksenstilen skal utgjøre en viktig del av barnehagens pedagogiske plattform og de ansattes felles forståelse.

Prinsippet går ut på at de voksne utøver sitt yrke i en dynamisk kombinasjon av varm relasjonsbygging til barnet og en tydelig voksenstil når det gjelder å sette krav og grenser.

Det teoretiske innholdet er utarbeidet av førsteamanuensis Pål Roland og professor Ingunn Størksen, som begge arbeider ved Nasjonalt senter for læringsmiljø og atferdsforskning ved Universitet i Stavanger.

Det er viktig at barnehagen gir barna et godt læringsmiljø. I Stortingsmelding 16 framheves prinsippet om å fange opp barn med ulike former for tilpasningsvansker så tidlig som mulig og sette inn nødvendig tiltak. I stortingsmelding 18 kan vi lese at norsk utdanning har vært preget av en ”vente og se-holdning”, men troen på at problemene løser seg etter hvert viser seg i mange tilfeller å være feil. Stavanger kommune har introduserte *tidlig innsats* som strategi. Nødvendige tiltak skal nå settes inn tidlig, når utfordringen oppstår.

VÆRE SAMMEN ser implementeringen av den autoritative voksenstilen og det metodiske opplegget, som tidlig innsats innenfor barnehagens virksomhet.

Forskning viser at tidlig negativ atferd kan bety utvikling av mer negativ atferd ved økende alder.

Det er også forsket på fysiske uttrykk for aggresjon i tidlig alder, og ideen om at denne aggressive atferden må avlæres eller omlæres. Denne omlæringen foregår i barnets samspill med miljøet. Foreldrene har en selvsagt rolle i dette, men barnehagen fremstår som en viktig arena for omlæring av barnets atferd. Omlæringen innebærer at barnet må utvikle mer konstruktive måter å løse sine utfordringer på enn ved utøvelse av negative handlinger. De voksnes rolle blir å hjelpe barnet til å gjøre gode valg i ulike situasjoner, og å være varme og tydelige voksne. Effekten av omlæring blir større og mer gjennomgripende når den starter tidlig. De ansatte i barnehagen må kvalifisere seg for å kunne løse dette samfunnsoppdraget best mulig. God kvalitet betyr voksne som har en bevisst retning i arbeidet, med bakgrunn i en pedagogisk plattform som er forankret i forskning.

Muldvarpen barnehage har valgt VÆRE SAMMEN som en av våre strategier.

Vi startet opp med denne satsningen høsten 2015. Programmet VÆRE SAMMEN består av en teoridel for ansatte, hvor vi får kjennskap til ulike metoder for å heve kompetansen. Refleksjon og veiledning over hvordan vi håndterer ulike situasjoner der vi samhandler med barna er en viktig del.

Avdelingen vil jobbe på ulike måter med programmet. Det finnes to pakker med materiell, som kan brukes i det metodiske arbeidet med barna. En småbarns pakke og en barnehagepakke. Det finnes også en foreldre pakke. Vi ønsker på sikt å inkludere foreldrene i arbeidet. Det er laget en foreldreeske med informasjon om programmet, samt ulikt materiell foreldrene kan bruke selv og i sammen med deres barn.

Dette består av figurer og fortellinger som handler om det å være innenfor eller utenfor, å ha mot til å si ifra, å leve nær sine håp og drømmer og å kjenne på sine følelser. Sang og musikk er viktige elementer i en barnehage. Programmet har tatt høyde for det, så det er laget flere cd er med fine sanger knyttet opp mot fortellingene.

Stavanger kommune satser på KVELLO modellen som modell for tidlig innsats. VÆRE SAMMEN skal være et supplement idet den fokuserer på voksenrollen og barnehagen som forebyggende arena.

Vi som jobber i Muldvarpen barnehagen ønsker å være tidlig inne med å hjelpe barna til å utvikle god sosial kompetanse. Dette mener vi at vi vil være med på å forebygge mot mobbing og ekskludering. Ved å være varme og grensesettende voksne rundt barnet vil barnet oppleve å bli sett og tatt på alvor. Dette vet vi er nødvendig for å utvikle en god selvfølelse, ha tro på seg selv og være et godt menneske.

Vi ønsker barna et godt utgangspunkt for vekst og utvikling og at de får et godt liv.

Vi gleder oss til å fortsette med prosjektet og følg med for om en stund, ja da blir vi en VÆRE SAMMEN-barnehage.

Har dere lyst til å lese mer kan dere gå til nettsiden: [www.vaeresammen.no](http://www.vaeresammen.no)

**7. Litteraturliste**

**7.1 Barnebøker**

* Tor Åge Bringsværd: Karsten liker å danse
* Tor Åge Bringsværd: Ruffen – sjøormen som ikke kunne svømme
* Tone Lie Bøttinger: Min storebror apen
* Paul Leer Salvesen: Fy Fabian
* Ann De Bode: Det er alltid meg de skal ta
* Lena Klefeldt: Otto og Joppa
* Mats Wànblad: Lilleving
* Ulf Nilsson: Den lille gutten og løven
* Per Christian Jersild: Hymir
* Kari Saanum: Herr Alkabars nese
* Gunn-Britt Sundstrøm: Gutten i supermanndrakten
* Else Færden: Den stygge drageungen
* Birgitta Stenberg: Billy og sinte Lotta
* Birgitta Stenberg: Bjørn drar på landet
* Gunder Andersson: Martins sommer
* Trond Brænne: Petter og månen
* Eva Eriksson: Stures nya jacka
* Gunilla Bergstrøn: Albert og udyret
* Gunilla Bergstrøm: Hvem kan redde Albert Åberg?
* Ursula Kirchberg: Selim og Susanne
* Egon Mathiesen: Katten med de blå øynene
* Mette Cecilie Newth: Lille Skrekk
* Kaia Brænne: Fremmed/Venner/Uvenner/ Savnet
* Johanna Thydell: Det er en gris i barnehagen

**7.2 Faglitteratur**

* Mai Brit Helgesen: Mobbing i barnehagen – Et sosialt fenomen
* Ingrid Lund: De er jo bare barn. Om barnehagebarn og mobbing
* Kari Lamer: Sosial kompetanse
* Reidar Pettersen: Mobbing i barnehagen
* Jesper Juul: Det kompetente barnet
* Jesper Juul: fra lydighet til ansvarlighet
* Utdanningsdirektoratet: Hva vet vi om mobbing i barnehagesammenheng?
* Barne- og familie departementet: Mobbing i barnehagen
* Kari Pape: Fra ord til handling-fra handling til ord
* Tora Korsvold: Barndom – barnehage – inkludering
* Anne Kirsti Ruud: Hvorfor spurte ingen meg?
* Unni Vere Midthassel m.fl.: Sosiale og emosjonelle vansker
* Helle Høiby/Anja Trolle: Stopp ertingen - arbeid med inkluderende miljøer i barnehagen.
* Ivar Frønes: De likeverdige – om sosialisering og de jevnaldrendes betydning
* Øyvind Kvello: Vennskap som beskyttelses og risikofaktor, artikkel om vennskap
* Hildegunn Fandrem m.fl.: Barn i utfordringer

**FORPLIKTENDE TILTAKSPLAN FOR**

**MULDVARPEN BARNEHAGE**

|  |  |  |
| --- | --- | --- |
| **Tiltak** | **Ansvar** | **Gjennomføring** |
| Den som har observert eller observerer mobbing informerer pedagosisk leder/ styrer straks!Tas opp på avdelingsmøtet med konkrete beskrivelser av den voksnes tolking av situasjon. Bli enige om tiltak videre. | Den som observererAlle  |  |
| Samtale med de involverte barna ev.alle dersom det syns hensiktsmessig. Barna kommer med forslag til tiltak. Sammenfatt barnas forslag med de personalet har kommet frem til. | Den/de ansatte som står barnet/ barna nærmest |  |
| Foreldre til den/ de som blir mobbet og den de som mobber blir informert og tatt med på råd.(situasjonsavhengig) | Ped.leder/ styrer |  |
| Evaluering av tiltakene som er iverksatt etter samtaler og observasjon av barna. Samme dag, dagen etter og tett oppfølging første uke. Deretter oppfølging ved behov inn i barnegruppa. | De ansatte som står barna nærmest |  |
| Evaluering på avdelingsmøter etter 1-2 uker. Drøfte eventuelt nye/ endrede tiltak. | Ped.leder/ styrer/ øvrig personal |  |
| Nye samtaler med foreldre/ barn etter behov. | Ped.leder/ styrer |  |
| Stadig evalueringer til saken er løst. | Ped.leder/ styrer/ øvrig personaletForeldre/ barn |  |

**MAL FOR REFERAT FRA MØTE VEDRØRENDE MOBBING I BARNEHAGEN**

(Denne skal ligge i barnets mappe med kopi til foresatte)

Møtedato:\_\_\_\_\_\_\_\_\_\_\_\_\_\_\_\_\_\_\_ År:\_\_\_\_\_\_\_\_\_\_\_\_\_\_\_\_

Deltakere på møtet: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| **Hva saken gjelder**(Hendelsesforløp, involverte) | **Tiltak** (som skal iverksettes) | **Ansvar**  |
|  |  |  |

Dato for neste oppfølgingsmøte:\_\_\_\_\_\_\_\_\_\_\_\_\_\_\_\_\_\_ År:\_\_\_\_\_\_\_\_\_\_\_\_\_\_\_\_\_\_\_

Sted/ dato:\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Underskrift ansatt (ped.leder) Underskrift styrer

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Underskrift foresatte Underskrift foresatte